KOMISIJOS SPRENDIMAS
2007 m. liepos 11 d.
suteikiantis išimtis Italijai pagal Tarybos direktyvą 92/119/EEB dėl skersti skirtų kiaulių vežimo viešaisiais ir privačiais keliais į skerdyklas apsaugos zonose Kremonoje
(pranešta dokumentu Nr. C(2007) 3314)
(Tekstas autentiškas tik italų kalba)
(2007/488/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1992 m. gruodžio 17 d. Tarybos direktyvą 92/119/EEB, nustatančią Bendrijos bendrąsias tam tikrų gyvūnų ligų kontrolės priemones ir konkrečias priemones nuo kiaulių vezikulinės ligos (1), ypač į jos II priedo 7 dalies 2 punkto d papunktį,
kadangi:
(1)
2007 m. gegužės 7 d. ir 15 d. kompetentinga Italijos valdžios institucija, vadovaudamasi Direktyvos 92/119/EEB 10 straipsniu, nustatė apsaugos zonas aplink vezikulinės kiaulių ligos protrūkių židinius Kremonos provincijoje, Salvirola ir Fiesco savivaldybėse. 2007 m. birželio 14 d. nustatyta apsaugos zona aplink ligos protrūkių židinį Kremonos provincijoje, Offanengo savivaldybėje. Apsaugos zonos iš dalies sutampa.
(2)
Todėl kiaulių vežimas viešaisiais ir privačiais keliais šiose apsaugos zonose buvo uždraustas.
(3)
Vis dėlto Italija pateikė du prašymus netaikyti to draudimo vežant skersti kiaules viešaisiais ir privačiais keliais apsaugos zonose iš ne apsaugos zonų, kad kiaules būtų galima pervežti į skerdyklas apsaugos zonoje.
(4)
Tikslinga nustatyti dvi išimtis su sąlyga, kad Italija vykdys griežtą kontrolę ir imsis atsargumo priemonių, užtikrinančių, kad ši liga neplis.
(5)
2007 m. vasario 20 d. buvo priimtas Komisijos sprendimas 2007/123/EB siekiant suteikti panašią išimtį skerdyklai apsaugos zonoje, esančioje aplink vezikulinės kiaulių ligos protrūkius Romano di Lombardia savivaldybėje, Bergamo provincijoje (Italija). Tai apsaugos zonai nustatytos priemonės nebetaikomos. Todėl Sprendimas 2007/123/EB turėtų būti panaikintas.
(6)
Šiame sprendime nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Italija gali leisti vežti skersti kiaules iš kitų teritorijų nei apsaugos zonos, nustatytos 2007 m. gegužės 7 d. ir 15 d. aplink vezikulinės kiaulių ligos protrūkių židinius, pastebėtus Salvirola ir Fiesco savivaldybėse, įskaitant apsaugos zoną, nustatytą 2007 m. birželio 14 d. aplink ligos protrūkių židinį, pastebėtą Offanengo savivaldybėje, viešaisiais ir privačiais keliais tose apsaugos zonose į skerdyklas „2037 M/S“ ir „523M“ (toliau - skerdykla), jei laikomasi 2 straipsnyje nurodytų sąlygų.
2 straipsnis
Toliau pateikiamos 1 straipsnyje nurodytoms išimtims taikomos sąlygos:
a)
apie kiaulių išvežimą kilmės ūkio oficialiai patvirtintas veterinaras informuoja skerdyklos oficialiai patvirtintą veterinarą ne mažiau kaip prieš 24 valandas;
b)
į skerdyklą kiaulės turi būti vežamos koridoriumi; Italija turi nustatyti išsamesnius koridoriui taikomus reikalavimus.
c)
kompetentinga valdžios institucija turi užplombuoti kiaules vežančias transporto priemones prieš joms įvažiuojant į koridorių arba įvažiavus; atlikdama plombavimą kompetentinga valdžios institucija turi įtraukti į apskaitą transporto priemonės registracijos numerį ir ja vežamų kiaulių skaičių;
d)
atvežus kiaules į skerdyklą kompetentinga valdžios institucija turi:
i)
patikrinti ir nuimti nuo transporto priemonės ant jos uždėtą plombą;
ii)
būti skerdykloje, kai iškeliamos kiaulės;
iii)
įtraukti į apskaitą transporto priemonės registracijos numerį ir kiaulių skaičių;
e)
tuojau pat po iškrovimo visos į skerdyklą kiaules vežančios transporto priemonės (prieš išvažiuojant iš skerdyklos) išvalomos ir dezinfekuojamos atliekant oficialią kontrolę ir laikantis kompetentingos valdžios institucijos nurodymų.
3 straipsnis
Sprendimas 2007/123/EB panaikinamas.
4 straipsnis
Šis sprendimas skirtas Italijos Respublikai.
Priimta Briuselyje, 2007 m. liepos 11 d.